1915-ben az Olasz Királyság hadat üzent az Osztrák–Magyar Monarchiának. Az olasz alpesi csapatok "(Alpini)" déli és keleti irányból benyomultak az Ampezzói-völgybe. A helyi területvédelmi erők felvették a harcot, de a cs. és kir. hadvezetés (csapaterősítések híányában) védhetetlennek ítélte a frontszakaszt, és rövid idő múlva kiürítette Hayden várost és völgyét. A védekezést a környező hegyláncokban (a Tofanákban, az Ampezzói-Dolomitokban és a Cristallo-hegységben) kialakított hegyi erődvonalak vették át. A magashegyi háború embert próbáló fizikai körülmények között folyt 1917 októberéig, az Isonzó folyó menti frontszakasztól elindított caporettói áttörésig. A menekülő olaszok ekkor kiürítették a Dolomitok térségét, a harcok délebbre, a Piave és a Tagliamento folyók vonalára tevődtek át. Az olaszok csak az 1918. októberi Vittorio Venetó-i csatát követő összeomláskor tértek vissza, az osztrák–magyar csapatok a bekerítést elkerülendő kiürítették a hegyvidéket.